Nok en gang er foreldre med barn i private barnehager mest fornøyde.

Norske foreldre er godt fornøyd med barnehagene, men en gruppe barnehager skiller seg ut: I samtlige undersøkelser de 11 siste årene er foreldre med barn i private barnehager mest fornøyde.

– Det de private barnehagene utmerker seg spesielt på er mat og kosthold. Kostpengene er noe høyere i de private barnehager, men resultatene tyder på at disse pengene brukes godt. Maten og kostholdet vurderer som vesentlig bedre i de private barnehagene sammenlignet med de kommunale barnehagene, konkluderer EPSI Rating, som har laget undersøkelsen.

På dette punktet er Arbeiderpartiet, SV og Miljøpartiet De Grønne i Oslo på kollisjonskurs med foreldrene. Ifølge byrådserklæringen vil de søke staten om å innføre felles makspris for kostpenger i kommunale og private barnehager.

Med klare ord betyr det at private barnehager og foreldrene ikke kan avtale noe annet, selv om «pengene brukes godt», ifølge undersøkelsen.

Du kan lese mer: Barnehager og foreldretilfredshet 2019

TILFREDSE: Nok en gang er foreldrene til barn i private barnehager mest tilfreds med tilbudet.

I valgkampen var venstresidens kamp mot såkalte velferdsprofitører en gjenganger, og det har vært mange presseoppslag om eiere av private barnehager som har tjent store penger.

I slike saker er det lett å glemme at tilskuddet per barn skal være likt i private og offentlige barnehager. Siden de private scorer best med samme tilskudd, så burde ikke diskusjonen handle om private fortjenester, men om offentlig sløsing.

Nøkkelspørsmålet er følgende: Hvorfor er foreldre med barn i offentlige barnehager systematisk og vedvarende mindre fornøyde med tilbudet enn foreldre med barn i private barnehager?

Ifølge Statistisk sentralbyrå går det omtrent 140.000 barn i begge typer barnehager. Siden foreldreundersøkelsen viser et så klart bilde, så betyr det trolig at de snaut 140.000 barna som går i offentlige barnehager går glipp av et bedre tilbud som de ville fått i private barnehager.

Mistanken sniker seg inn at kampen mot «velferdsprofitører» egentlig handler om fagforeningskamp for en stor gruppe rødgrønne velgere, nemlig kvinner i offentlig sektor. Og at hensynet til barna og foreldrene kommer i andre rekke.

Les også Norge er på full fart til å bli et oljefyrt land med rødgrønne offentlig ansatte

Undersøkelsen er gjort som intervju med et statistisk tilfeldig utvalg av 500 foreldre over hele landet, og er gjennomført i november og altså etter et valg hvor private aktører fikk mye skyts fra venstresiden.

Norske politikere har tradisjonelt vært kloke i valget mellom private og offentlige løsninger, men akkurat her har venstresiden «satt seg fast» i en ideologisk vrangforestilling som ikke får støtte fra brukerne:

- Foreldre med barn i private barnehager har generelt høyere forventninger til tjenesten, men analysen viser at de private barnehagene får den beste tilbakemeldingen på alle 27 hovedspørsmål, heter det i konklusjonen fra EPSI Rating.

Så skal det i nyanseringens navn nevne at foreldre generelt er godt fornøyd med barnehagene, at et klart flertall opplever at barna stortrives i barnehager, og at de barnehageansatte både er vennlige og imøtekommende uansett hvem som er eier av barnehagen.

Les også Arbeiderpartiet foreslår 1,6 milliarder i spart skatt til partiets egne sponsorer

Men når de private er best på alle de 27 hovedspørsmålene, så skulle man kanskje forvente en viss nysgjerrighet på hvorfor - også fra politikerne på venstresiden. Og inntil de offentlige kommer etter, ville det vært naturlig å prioritere nye private barnehager foran enda flere på kommunale budsjetter.

Men det sitter tydeligvis langt inne.

Hvis det da altså ikke egentlig handler om en fagforeningskamp hvor flertallet ønsker å bli ansatt i stat og kommune.

En ting er sikkert: Barna og foreldrenes erfaringer hører man ikke på.

PS! Hva mener du? Er du overrasket over at de private barnehagene scorer best? Skriv et leserinnlegg!